[{"text_idx": "#000000", "text": "O\u0308o\u0308 la\u0308bi tulutult saaki pu\u0308u\u0308dmas"}, {"text_idx": "#000002", "text": "\u201eAga su\u0308ndis, kui Jeesus seisis Genneesareti ja\u0308rve a\u0308a\u0308res ja rahvas tema juurde tungles Jumala so\u0303na kuulama, et ta na\u0308gi kaht paati ja\u0308rve a\u0308a\u0308res seisvat. Aga kalurid olid neist va\u0308lja la\u0308inud ja loputasid vo\u0303rke. Astunud paati, mis oli Siimona oma, palus Jeesus teda natuke maad rannast eemale so\u0303uda. Ning ta istus ja o\u0303petas rahvahulki paadist. Aga kui ta lo\u0303petas ko\u0303nelemise, u\u0308tles ta Siimonale: \u201eSo\u0303ua su\u0308gavale kohale ja laske oma vo\u0303rgud vette loomuse katseks!\u201c Siimon vastas talle: \u201eO\u0303petaja, me oleme terve o\u0308o\u0308 vaeva na\u0308inud ega ole midagi saanud! Aga sinu so\u0303na peale lasen ma vo\u0303rgud vette.\u201c Ja kui nad olid seda teinud, pu\u0308u\u0308dsid nad nii suure hulga kalu, et nende vo\u0303rgud rebenesid."}, {"text_idx": "#000003", "text": "Ja nad viipasid oma kaaslastele teises paadis, et need tuleksid neile appi. Ja need tulid, ja nad ta\u0308itsid mo\u0303lemad paadid, nii et need olid vajumas. Aga kui Siimon Peetrus seda na\u0308gi, langes ta maha Jeesuse po\u0303lvede ette ja u\u0308tles: \u201eMine minu juurest a\u0308ra, Issand, sest ma olen patune mees!\u201c Sest hirm oli haaranud teda ja ko\u0303iki, kes olid temaga, kalasaagi pa\u0308rast, mille nad olid pu\u0308u\u0308dnud. No\u0303ndasamuti oli ka Sebedeuse poegade Jaakobuse ja Johannesega, kes olid Siimona kaaslased. Ja Jeesus u\u0308tles Siimonale: \u201eA\u0308ra karda! Nu\u0308u\u0308dsest peale pead sa pu\u0308u\u0308dma inimesi!\u201c Ja kui nad olid paadid kaldale vedanud, ja\u0308tsid nad ko\u0303ik maha ja ja\u0308rgnesid talle.\u201c (Lk 5:1\u201311)"}, {"text_idx": "#000004", "text": "Evangelist Luukas on kirja pannud loo, mille fragmente vo\u0303i millega sarnaseid elemente leidub u\u0308leja\u0308a\u0308nud kolmeski evangeeliumis. Mt 4. ja Mk 1. peatu\u0308kis kutsub Jeesus Peetruse ja Jaakobuse ning Sebedeuse pojad vo\u0303rkude a\u0308a\u0308rest, mainides Matteuse evangeeliumis Peetrusele ka inimeste pu\u0308u\u0308dmist. Johannese evangeeliumis on jutustus imelisest kalasaagist, kus ka vo\u0303rk ei rebenenud, kuid see juhtus pa\u0308rast Jeesuse surnuist u\u0308lesto\u0303usmist. Paadist o\u0303petamisest kirjutavad lisaks Luukale veel Matteus (13:2\u20133) ja Markus (4:1\u20132), kuid seda ju\u0308ngrite kutsumisest eraldi. Seega on keeruline o\u0308elda, kas ja mitu korda u\u0308ks vo\u0303i teine su\u0308ndmus kordus."}, {"text_idx": "#000005", "text": "Luukas kirjutab igatahes pikema loo, mille lo\u0303puks said Peetrusest, tema vennast Andreasest ja Sebedeuse poegadest Jaakobusest ja Johannesest Jeesuse ju\u0308ngrid. Su\u0308ndmustik algas aga sellega, kuidas Jeesus rahvast paadist o\u0303petas, ja ja\u0308tkus Peetruse saadud suure kalasaagiga."}, {"text_idx": "#000006", "text": "Arvata vo\u0303ib, et oli umbes keskhommik, kui Jeesus ja\u0308rve a\u0308a\u0308res ko\u0303nelemist alustas, sest kalamehed olid juba ja\u0308rvelt a\u0308ra tulnud, aga tegelesid veel vo\u0303rkudega. Kui Jeesus ko\u0303nelemise lo\u0303petas, oli pa\u0308ev veelgi kaugemale jo\u0303udnud \u2013 kui palju, ei oska arvata. Aga igal juhul oli aeg selline, mil u\u0308kski va\u0308hegi asjatundja kalamees ei na\u0308inud mo\u0303tet ja\u0308rvele minna, sest soojal ajal vo\u0303tab kala reeglina va\u0308ga vara hommikul, kui ilm on veidi jahedam, ja samuti hilis\u00ado\u0303htul vo\u0303i pigem o\u0308o\u0308sel. Pa\u0308eva palavas kala tavaliselt ei liigu, vaid passib kaldaaluse taimestiku varjus. Galilea on vo\u0303rreldes Eestiga soe maa ja meie mo\u0303istes ku\u0308lma ilma on seal va\u0308ga va\u0308he. Asjaolu, et rahvas kogunes ja\u0308rve a\u0308a\u0308res viibinud Jeesuse u\u0308mber, viitab ka kokkutulekuks sobivatele ilmastikutingimustele ja annab mo\u0303ista, et eriti ku\u0308lm ei saanud olla. U\u0308ldse on Galilea minu hinnangul ilma mo\u0303ttes mo\u0303nus koht: seal pole suvel nii kuum kui lo\u0303una pool, Jeruusalemma ja Surnumere kandis, aga samas on seal u\u0308sna u\u0308htlane soojus, mille ma\u0308rgiks on u\u0308ldine rohelus ja lopsakas taimestik."}, {"text_idx": "#000007", "text": "Kuid tagasi kalapu\u0308u\u0308gi juurde. Jeesus tegi Peetrusele va\u0308ga asjatundmatu, otse rumala ettepaneku: so\u0303ida nu\u0308u\u0308d, u\u0308tleme, et keset pa\u0308eva su\u0308gavasse vette ja heida vo\u0303rk va\u0308lja. Seda pa\u0308rast soodsates tingimustes toimunud ja ta\u0308ielikult ebao\u0303nnestunud pu\u0308u\u0308ki!"}, {"text_idx": "#000008", "text": "Arvata vo\u0303ib, et Jeesus oleks va\u0308lja naerdud, kui ta poleks juba olnud tunnustatud o\u0303petaja ja Pu\u0308hakirja seletaja. Jeesuse tuntust na\u0308itas see, et rahvas tru\u0308gis teda kuulama ja ta pidi kaldast veidi maad eemal Siimona paadist ko\u0303nelema, et ta ko\u0303igile kuuldav ja na\u0308htav oleks."}, {"text_idx": "#000009", "text": "Jeesus o\u0303petas paadist rahvast. Teda tunnustati ja usaldati Jumala so\u0303na kuulutajana, sellena, kes rahvale Pu\u0308hakirja o\u0303petab. Nu\u0308u\u0308d aga, kui ta on ra\u0308a\u0308kimise lo\u0303petanud selles vallas, milles teda hinnatakse, la\u0308heb ta kalameeste ma\u0308ngumaale ja hakkab neid o\u0303petama, kuidas kala pu\u0308u\u0308da. Umbes sama oleks vist see, kui mina hakkaksin oma arstist tu\u0308trele selgitama meditsiini u\u0308ksikasju, kuigi minu enda teadmised selles vallas piirduvad ainult va\u0308hese elukogemuse ja mo\u0303ne liikurvahendi juhtimiso\u0303iguse saamiseks vajaliku esmaabi lu\u0308hikursusega. Siinkohal tasub meeles pidada, et Jeesus pa\u0308rines ka\u0308sito\u0308o\u0308lise perest ja oli kasvanud kuival maal, veekogudest eemal. See ko\u0303ik va\u0308hendas tema usutavust kalapu\u0308u\u0308gi asjatundjana."}, {"text_idx": "#000010", "text": "Peetrus ma\u0308rgib oma vastuses Jeesusele a\u0308ra, et ta on koos teiste kaluritega u\u0308ritanud o\u0308o\u0308 la\u0308bi tulutult saaki saada. Ma na\u0308en tema kommentaaris tagamo\u0303tet, et kui o\u0308o\u0308selgi ei saanud midagi, siis miks arvab Jeesus nu\u0308u\u0308d vastu igasugust pu\u0308u\u0308giloogikat, et pa\u0308eval kala tuleb? Siin peab arvesse vo\u0303tma veel seda, et tolle aja naturaalsest materjalist ja\u0308medakoelised vo\u0303rgud olid kalale ha\u0308sti na\u0308ha, misto\u0303ttu oli o\u0308ine pu\u0308u\u0308k veel u\u0308hest aspektist vo\u0303etuna tulemuslikum. Peetrus justkui veeretab vastutuse Jeesuse peale juhuks, kui ta peaks sellise amato\u0308o\u0308rliku eksperimendiga naerualuseks ja\u0308a\u0308ma. Et Peetrus lasi vo\u0303rgud vette Jeesuse so\u0303na peale, selles saab na\u0308ha nii Peetruse usku Jeesusesse kui ka vastutuse u\u0308lekandmist korralduse andjale. Peetrus on siis ainult ka\u0308suta\u0308itja. Siimon vastas talle: \u201eO\u0303petaja, me oleme terve o\u0308o\u0308 vaeva na\u0308inud ega ole midagi saanud! Aga sinu so\u0303na peale lasen ma vo\u0303rgud vette.\u201c"}, {"text_idx": "#000011", "text": "Kuigi edasisel pole ka minu hinnangul loogikaga mingit pistmist, saab Peetrus nii suure kalasaagi, et vo\u0303rgud rebenevad ja kaks paati on po\u0303hjavajumise piirini kala ta\u0308is. Ja kui nad olid seda teinud, pu\u0308u\u0308dsid nad nii suure hulga kalu, et nende vo\u0303rgud rebenesid. Ja nad viipasid oma kaaslastele teises paadis, et need tuleksid neile appi. Ja need tulid, ja nad ta\u0308itsid mo\u0303lemad paadid, nii et need olid vajumas."}, {"text_idx": "#000012", "text": "Sellest kirjakohast on selgelt na\u0308ha, kuidas Peetrus mo\u0303istis, et toimunud oli Jumala ime. Samuti mo\u0303istsid seda tema kaaslased. Edasi annab Jeesus toimunule su\u0308mboli ta\u0308henduse ja Peetrus ning tema vend Andreas, samuti ka Jaakobus ja Johannes, ja\u0308tavad kalameheameti ning la\u0308hevad Jeesusega kaasa. Nende ja teiste ju\u0308ngrite inimeste pu\u0308u\u0308dmise to\u0308o\u0308st sai alguse ristikirik."}, {"text_idx": "#000013", "text": "See ko\u0303ik toimus umbes kaks tuhat aastat tagasi. Kuid nii, nagu ristikogudus on kestnud ta\u0308naseni, on ka Peetrusele antud inimeste pu\u0308u\u0308dmise ametit pa\u0308randatud po\u0303lvest po\u0303lve edasi. Sellise loo ja ehk ka Peetruse ameti ja\u0308rgi on justkui enesestmo\u0303istetav, et juba varakristliku kiriku ajal hakati kirikut laevaks nimetama. Kirikulaev, kus inimeste pu\u0308u\u0308djad ta\u0308idavad oma u\u0308lesannet, mis on neile teha antud."}, {"text_idx": "#000014", "text": "Ta\u0308napa\u0308eval vo\u0303ib pu\u0308stitada ku\u0308simuse, milline pu\u0308u\u0308gistrateegia on ko\u0303ige to\u0303husam. Ma olen pu\u0308u\u0308dnud terve o\u0308o\u0308, vo\u0303ibolla juba palju aastaid, ega ole u\u0308htki saanud. Va\u0308ga lihtne oleks nu\u0308u\u0308d ka\u0308ia va\u0308lja loosung, et ju siis pole ma Jeesuse so\u0303na piisavalt ta\u0308helepanelikult kuulanud ja olen o\u0303igel ajal ja\u0308tnud vo\u0303rgud vette laskmata. Aga Jumal ise teab, kus kohas, millal ja kui palju ta evangeeliumi vo\u0303rguga pu\u0308u\u0308djatele saaki annab. Kuid seejuures tasub alati meeles pidada mo\u0303ttetera, mis olevat kuskil Ameerikas kirjutatud u\u0308he kiriku va\u0308lisukse sisemisele ku\u0308ljele: siit algab misjonipo\u0303ld. See ta\u0308hendab, et kui ma la\u0308hen va\u0308lja oma turvalisest tsoonist, so\u0303uan su\u0308gavamasse vette, siis see on to\u0308o\u0308koht, mille Jeesus ise on andnud."}, {"text_idx": "#000017", "text": "Inimeste ka\u0308es on see vo\u0303imatu..."}, {"text_idx": "#000018", "text": "Maarja tegu \u2013 vastus evangeeliumile"}, {"text_idx": "#000019", "text": "Miks te ei mo\u0303ista mu ko\u0303net?"}, {"text_idx": "#000021", "text": "Mida ma jo\u0303ule ta\u0308histades tegelikult ta\u0308histan?"}, {"text_idx": "#000024", "text": "Tema puudutusJa Jeesus sirutas ka\u0308e va\u0308lja, puudutas teda ja u\u0308tles: \u201eMa tahan, saa puhtaks!\u201c Ja ta sai otsekohe oma pidalito\u0303vest puhtaks. Matteuse 8:3"}]